KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON PÄÄTÖKSEKSI yleiseurooppalaisten julkishallinnon sähköisten palveluiden yhteentoimiva tarjoaminen viranomaisille, yrityksille ja kansalaisille (IDABC) KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

2003/0147 COD

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON PÄÄTÖKSEKSI yleiseurooppalaisten julkishallinnon sähköisten palveluiden yhteentoimiva tarjoaminen viranomaisille, yrityksille ja kansalaisille (IDABC)

1. JOHDANTO

EY:n perustamissopimuksen 251 artiklan 2 kohdan kolmannen alakohdan c alakohdassa edellytetään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komission lausunto parlamentin ehdottamista kolmesta tarkistuksesta annetaan jäljempänä.

2. TAUSTAA

- Komissio toimitti 8. heinäkuuta 2003 Euroopan parlamentille ja neuvostolle ehdotuksen päätökseksi [KOM(2003) 406 lopullinen - 2003/0147 (COD)].

- Euroopan parlamentti ehdotti 18. marraskuuta 2003 ensimmäisessä käsittelyssä antamassaan lausunnossa viittä tarkistusta.

- Komissio hyväksyi kaikki Euroopan parlamentin ehdottamat tarkistukset ja muutti suullisesti ehdotustaan vastaavalla tavalla 18. marraskuuta 2003.

- Neuvosto vahvisti yhteisen kantansa yksimielisesti 18. joulukuuta 2003.

- Komissio antoi 12. tammikuuta 2004 tiedonantonsa Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta.

- Euroopan parlamentti antoi 11. maaliskuuta 2004 toisessa käsittelyssä päätöslauselman, joka sisältää kolme tarkistusta yhteiseen kantaan.

3. EHDOTUKSEN TARKOITUS

Komission ehdotuksen tarkoituksena on määrittää, tukea ja edistää yleiseurooppalaisten julkishallinnon sähköisten palveluiden kehittämistä ja luomista sekä niiden perustana olevia yhteentoimivia telemaattisia verkkoja tukemalla jäsenvaltioita ja yhteisöä niiden kummankin toimivaltaan kuuluvilla aloilla yhteisön toimintalinjojen ja toimien täytäntöönpanossa, minkä ansiosta voidaan tuottaa merkittäviä etuja viranomaisille, yrityksille ja kansalaisille.

4. KOMISSION LAUSUNTO EUROOPAN PARLAMENTIN ESITTÄMISTÄ TARKISTUKSISTA

Komissio hyväksyy Euroopan parlamentin toisessa käsittelyssä ehdottamat kolme tarkistusta. Tarkistukset vastaavat komission alkuperäisen ehdotuksen ja yhteisen kannan tavoitteita ja täydentävät ja selkeyttävät tekstiä.

4.1 Komission hyväksymät tarkistukset

- Tarkistuksella 1 lisätään sanat "sekä henkilötietojen käsittelystä ja yksityisyyden suojasta sähköisen viestinnän alalla 12 päivänä heinäkuuta 2002 annetun Euroopan parlamentin ja neuvoston direktiivin 2002/58/EY säännökset" johdanto-osan 15 kappaleeseen. Tarkistuksella osoitetaan näin toinen tärkeä direktiivi.

- Tarkistuksella 2 lisätään sanat "ja toimintalinjoista" 6 artiklan 7 kohtaan. Tämä lisäys selkeyttää sitä, että "eInclusion" ei ole ohjelma.

- Tarkistuksella 3 lisätään sanat "31 päivään joulukuuta 2006" 10 artiklan 8 kohtaan päivämääräksi, johon mennessä infrastruktuuripalveluiden rahoituksen ja toiminnan kestävyyden varmistavat järjestelyt on määriteltävä ja niistä on sovittava. Komissiolle annetaan näin tilaisuus ottaa ennen järjestelyjen ehdottamista huomioon päätöksen täytäntöönpanon ensimmäisestä arvioinnista saadut tulokset.

4.2 Komission hylkäämät tarkistukset

Komissio ei hylännyt yhtään tarkistusta.

5. PÄÄTELMÄT

Perustamissopimuksen 250 artiklan 2 kohdan mukaisesti komissio muuttaa ehdotuksensa edellä esitetyllä tavalla.